Papersnake/gushiwen huggingface dataset:
王母蟠桃图为中丞张明崖母夫人寿六首 其二
孙承恩（明代）

鹤背扶摇九万风，眉山深处有仙宫。黄封携得深杯献，人面蟠桃相映红。
升堂颂古五十二首 其四十二
释怀深（宋代）

般若无知，无所不知。般若无见，无所不见。无知之知，是为真知。

无见之见，是为真见。
晁园
曾几（宋代）

晁氏芳菲圃，因依渌水浔。
峰峦春著色，桃李昼成阴。
可惜花狼籍，仍遭雨滞淫。
饶阳供客眼，只有此园林。
池上作
朱绍远（宋代）

生涯幻吹沫，功名鲇上竿。鱼岂知许事，人意强相干。

春风一鼓知，芳池生碧澜。逐队半亩馀，乐有江湖宽。

世路无险易，心閒自达观。悟彼蜗壳涎，空转蛣蜣丸。
慱望驿
袁宏道（明代）

荒烟残戍几家村，庭锁苍苔古木昏。不恨君家开远略，恨君尚未识昆崙。
读渊明诗效其体十首 其一
李之仪（宋代）

岁月忽云徂，人事只如此。胡不及此时，斗酒劳邻里。

有田半荒芜，有屋亦倾圮。强颜宾客后，毕竟如何尔。
次韵唐彦猷华亭十其四始皇驰道
王安石（宋代）

穆王得八骏，万事得期修。
茫茫万载间，复此好远游。
车轮与马迹，此地亦尝留。
想当治道时，劳者尸如丘。
和韩钦圣学士襄阳闻喜亭
梅尧臣（宋代）

亭栏下望汉江水，浮绿无风写镜明。
日脚穿云射洲影，槎头摆子出潭声。
樯帆落处远乡思，砧处动时归客情。
使者徘徊有佳兴，高吟不减谢宣城。
无梦令·信步如同云水
马钰（金朝）

信步如同云水。看遍秦川入水。不似栋梁间，万派逆留神水。神水。神水。便是山侗真水。
妇女之孝二十首 其八 缇萦
林同（宋代）

仁矣文皇诏，悲哉少女书。至今民受赐，非但活淳于。
次韵赋海棠
胡仲弓（宋代）

万树嫣红压锦城，此花宜雨又宜晴。
睡中银烛层层照，醉后朱唇晕晕轻。
携酒独来苏学士，逸诗笑杀杜先生。
雪儿檀板休教唱，见说娇羞不而惊。
隆兴书堂自警三十五首
陈淳（宋代）

志一气以动，气一志以随。
持养使清明，和平毋暴之。
柳梢青（次韵赵德庄）
管鉴（宋代）

神仙堕谪。天为赋与，经纶才识。盖代声名，宗英惟向，翰林颂白。

黄堂一笑留客。算此处、淹留未得。且对清尊，高谈风月，厌厌今夕。
草堂成即事二首
喻良能（宋代）

燕雀桑麻五亩匀，香炉峰下磬湖滨。
青衫不碍两居士，白发真成六老人。
子美浣花元不恶，渊明栗里总宜贫。
作诗饮酒真吾事，回首江湖懒问津。
酬乐天见忆，兼伤仲远
元稹（唐代）

死别重泉閟，生离万里赊。瘴侵新病骨，梦到故人家。

遥泪陈根新，闲收落地花。庾公楼怅望，巴子国生涯。

河任天然曲，江随峡势斜。与君皆直戆，须分老泥沙。
大行皇帝挽歌辞五首 其一
沈遘（宋代）

正统千龄接，端朝四纪长。无为独高拱，博施极多方。

昔也称何力，今焉怨彼苍。维应传圣嗣，有以慰民望。
看花四绝句·其三
司马光（宋代）

洛阳春日最繁华，红绿阴中十万家。
谁道群花如锦绣，人将锦绣学群花。
苦吟
卢延让（唐代）

莫话诗中事，诗中难更无。
吟安一个字，捻断数茎须。
险觅天应闷，狂搜海亦枯。
不同文赋易，为著者之乎。
暮次麻豆道中
林占梅（清代）

暮云黯黯欲黄昏，纵辔狂随夕照奔。仆马驰驱嗟远道，田园荒废剩空村。

林烟惨淡疑烽火，碛草模糊认血痕。今夜不知何处宿，啼鸦绕树对消魂。
休日登城
杨万里（宋代）

爱他休日更新晴，忍欲春寒上古城。
废垒荒芦无一好，春来微径总堪行。
离欲为众乞食
释函是（明代）

山浅松花少，枝危鹤影高。图将六月息，不爱一人劳。

俯仰随双屦，风尘有敝袍。秋风初入户，迟尔返蓬蒿。
琅邪三十二咏 其二十六 晓光亭
韦骧（宋代）

东面双峰缺，遐瞻万里平。朝朝沧海日，先向此中明。
宫词 其一二○
花蕊夫人徐氏（唐代）

金碧阑干倚岸边，捲帘初听一声蝉。殿头日午摇纨扇，宫女争来玉座前。
观张功父南湖海棠，杖藜走笔
杨万里（宋代）

看尽都城种海棠，只将一径引教长。
约斋妙出春风手，人在中教花四傍。
百株都好却嫌渠，拣中东边第一株。
开与未开相间著，浓红密密淡疏疏。
天工信手洒明霞，若遣停匀未必佳。
却得数株多叶底，殷懃衬出密边花。
闻泉
蒲寿宬（宋代）

山椒一雨过，石罅百泉鸣。
应接都不暇，更兼秋月明。
读书
邹浩（宋代）

谁能也学读书痴，园圃三年忘了窥。却恐主人如泄柳，谩携藜杖去何之。
招诸公入社诗十首 其五 招狂封
释函可（明代）

三韩总是尔封疆，黼哻能留只一方。洪范遗编存布袋，归来别有好商量。
独冈返照
邓伯凯（明代）

孤岛巉岩枕陇隈，耕锄每被夕阳催。一轮红挂疏林杪，几抹光阳乱石堆。

客棹落帆饶早宿，渔家收网及晴回。归鸦解识诗人意，犹带黄金背上来。
任漕鲁漕同谒史发运为庐阜之游恨不得偕行因
吴芾（宋代）

岁事行将半，今年又有秋。
喜君将漕计，容我厕英游。
湓浦古来胜，庐山天下幽。
此行殊不恶，莫惜少迟留。
为潘惟深题松阴独坐图
陈枨（明代）

盘石翳悬萝，飞流下层巘。抱琴何处来，心与孤云远。

众鸟天际还，林光澹将晚。为爱松风清，坐来不知返。
立秋前四日夜泛舟至跨湖桥
陆游（宋代）

短楫追凉十里来，夜深却御便风回。
离离蒲叶先秋老，嫋嫋苹花带露开。
陌上歌呼簪稻穗，桥边灯火卖官醅。
时平乐事知何限，未叹流年两鬓催。
挽江西宋漕三首
廖行之（宋代）

櫑具曾承衣绣迎，学宫仍见选诸生。
求文於白远何取，联第如詹时共荣。
公自典刑多教化，人谁菑播赖生成。
而今未报何侯力，万里神驰两泪倾。
郑二锁试五羊久而不还问之广人云已失解从海道归潮矣闻之惘然唁以此诗
唐庚（宋代）

望君挹取裒然首，为我迂回长者车。璧玉已闻归间道，足音那复念逃虚。

卑微官职缘亲屈，眊氉情怀赖酒除。政使登名似韩子，十年曾不补遗馀。
梦锡遗蔗
孔平仲（宋代）

忆昔游五岭，甘蔗弥野阔。一来琅琊城，此味久所阙。

商人自东南，驾海连天筏。所致虽不多，爱养尚如活。

傍求未得之，分遗意特达。中凝甘露浆，外削紫玉屑。

渐欣入佳境，仍喜对高节。应知方著书，持此解消渴。
偈颂一百一十七首
释绍昙（宋代）

净饭王宫积恶多，从天降谪个妖魔。
指天指地胡挥揎，无柰通妖秽污何。
瑞岩无柄杓，恶水劈头浇，
特石须顽也合消。
次韵德符寄世美因以招之
邹浩（宋代）

织女牵牛饯我车，归来篱菊已荣枯。韩城夫子旧青眼，肯使东斋屐齿疏。
更漏子（再次韵于真人）
张继先（宋代）

诵真经，期万过。未灭无明心火。宜回首，探真空。融怡淡漠中。

自古人，何处在。谩记声名沽卖。抛尘累，养清闲。琼浆自驻颜。
东溪闲居示众偈
释行瑛（宋代）

联络藤萝一径，行穷始到松门。
篱畔野华不艳，堂前流水非喧。
午饭龙离铁钵，夜深月落金盆。
此是真修行处，何人得意忘言。
灵山河沙圣众，黄梅七百高僧。
悟华晓称迦叶，传衣夜唤卢能。
心自本来不有，法道得了何曾。
斋后酽茶三盏，丛林一任喧腾。
送刘大谏赴漳州四首兼寄建州太守赵左司
仲并（宋代）

胄甲汉中垒，声高昔谏垣。
几年清议在，万事此心存。
临遣再三意，褒嘉数十言。
疾驱公未可，半路趣回辕。
送化主
释居简（宋代）

业识忙忙不负渠，闹中做取静工夫。归来桶底连柆脱，番笑当年老大愚。
林屋洞口古井
王鏊（明代）

闻有紫隐泉，閟在灵仙境。金庭不可扣，且此汲寒井。

洞口有深井，云浆湛虚空。我来携一罂，会与仙源通。
感怀四首 其四
杨浣芬（清代）

诗咏关睢七载馀，蘋蘩修洁愧难如。倡随愿勉梁鸿案，春汲心钦桓氏车。

差喜兰枝双绕膝，何堪荆树各分疏。几时手足重团聚，共话西窗月上初。
哭邹德久二首用前韵
张元干（宋代）

穷达那知十二宫，由来与世不相容。
乃翁极谏牵龙衮，百谪同愁割剑峰。
前辈品题推玉树，平生忧患挺苍松。
伤心身后夸君赐，泉路恩光底事浓。
赠袁鍊师弹琴
刘崧（元代）

袁鍊师，好弹琴，不作江南曲，解琴中古音。七轸削玉徽裁金，焦琴黑尾朱弦心。

对之如大宾，宝之甚璆琳。时来为予肃危襟，拂拭顾盼愁不禁。

六月一鼓之，秋风飕飕起云林。十月一再抚，凌厉白云开重阴。

老君坛高夜色迥，神人下听寒萧森。口中六律祇自和，头上三花谁与簪。

忽起抱琴去，振衣度遥岑。手援北斗为我斟，独不乐兮忧骎骎。

苍梧虞舜不复返，帝子佩沈湘水深。不尽千古意，别君清夜吟，遥想相思江之浔。
楚黄相庙
韩淲（宋代）

开禧二年春，寂寂楚相庙。上书能说秦，将兵亦救赵。

太子质不归，变衣何其妙。因城吴故墟，宫室本照耀。

宠辱一以惊，失计易贻笑。帐座神所严，香火忍兴吊。

但想荀兰陵，朱英或同调。
清风楼歌
李昱（明代）

君不见义乌门东头，上有百尺屹立之飞楼。雕檐棱层象纬逼，画栋缥渺烟云浮。

桓桓徐将军，志气非常俦。登城览形胜，构此壮观东南州。

楼中班陪尽鹓鹭，楼下队列皆貔貅。是时新雨馀，六月如高秋。

炎埃一点飞不到，但觉清风四座来飕飕。将军手挥白羽扇，身著紫绮裘。

栏干十二倚霄汉，无边景物归冥搜。东观覆釜山，气蒸紫翠暖欲流。

北望芙蓉峰，锦绣五色攒空周。西有长空倒影之飞樯，铁梁下镇苍精虬。

南有芳草连天之旷野，但见飞骑来往秋。狝而春蒐杨云旗𡒄霜，矛祷太乙擒蚩尤。

鱼丽排空金组甲，龙泉尽制铜华缑。阵前猛士力如虎，一一尽戴银兜鍪。

将军登楼长啸破强敌，自与文士相旋周。清谈动玉麈，拂袖挥银钩。

投壶矢铮铮，雅歌韵悠悠。庾公清兴不可及，将军豪思真堪侔。

我来登危梯，抚掌落日惊沙鸥。坐觉清风起蘋末，醉来诗句生沧洲。

将军清风解炎热，亦如南薰群动皆歌讴。清风之楼信千载，清风之名千载无时休。
汉宫春（壬午开炉日戏作）
刘辰翁（宋代）

雨入轻寒，但新篘未试，荒了东篱。朝来暗惊翠袖，重倚屏帏。明窗丽阁，为何人、冷落多时。催重顿，妆台侧畔，画堂未怕春迟。

漫省茸香粉晕，记去年醉里，题字倾欹。红炉未深乍暖，儿女成围。茶香疏处，画残灰、自说心期。容膝好，团栾分芋，前村夜雪初归。
寒食出城马上偶作
王禹偁（宋代）

欲报君亲与愿违，今年寒食任芳菲。
八音遏密因山後，双泪滂沱拜墓归。
艳治桃花迎马笑，轻狂榆荚扑人飞。
宦途时态更谙尽，犹媿妨贤直紫微。
一剪梅 烟雨归庄，法米南宫
程颂万（清代）

一舸催人两鬓霜。旧有渔庄。新有书堂。白头情话感词场。

心似秋娘。人似冬郎。

画中烟雨散归装。老米缥缃。小米收藏。扫晴明日过江乡。

红看斜阳。绿看垂杨。
别墅
杨亿（宋代）

别墅过从数，当年意气豪。象筵开旭日，金络骋平皋。

托乘争飞盖，衔杯更藉糟。麝烟凝藻棁，鲙缕落霜刀。

鸡耸花冠斗，猿惊柘弹号。光风微转蕙，露井正开桃。

武子牛探炙，梁家兔刻毛。东城归路晚，飞絮扑云袍。
绍兴以后祀感生帝十六首
佚名（隋代）

肃肃严祀，神幽必闻。
骋驾临乡，将歆飶芬。
嘉玉陈币，钦恭无文。
永绥多枯，国祚何垠。
抱元观
刘希真（宋代）

龙冈十里秀蟠云，天斲灵墟馆异人。柳眼长年驻春色，金精一掬吐寒津。

田公羽驾随飙远，长史琅函得语真。今日我来师接否，半窗飞雪话蒙屯。
贤者之孝二百四十首·刘袆之
林同（宋代）

卿家著忠孝，朕子赖师模。
蓬在麻中直，多应不待扶。
阶前竹
朱诚泳（明代）

个个筼筜手自栽，绿阴密密护苍苔。小轩不独添佳致，还有丹山彩凤来。
莼菜 其一
徐桂（明代）

波心未吐心如结，水叶初齐叶尚含。脂自凝肤柔绕指，转教风味忆江南。
谢政事王侍郎伏日送冰
王禹偁（宋代）

火云如山暑雨歇，天地炉烘三伏月。
玉皇教散阆苑冰，斲开北陆琼瑰窟。
峨峨贮向瑶花合，分命中官赐黄合。
凤皇池上玉壶盛，温树风声顿萧飒。
台恩分与西垣士，纶诰稀疏方假寐。
卞和抱璞入直庐，从此惊忙不成睡。
怒蝇休向笔端飞，抵鹊浑疑山下坠。
寒生毛发清牙齿，脆若玉芝甘似醴。
炎风暑气都不知，空作狂歌谢知己。
静吟
郑谷（唐代）

骚雅荒凉我未安，月和馀雪夜吟寒。

相门相客应相笑，得句胜于得好官。
春风高
赵文（宋代）

报楚彊吴一世豪，属镂夜赐竟徒劳。
繁华极处能回首，惟有春风第一高。
赠上元宰梁之仪承议
王安石（宋代）

白下有贤宰，能歌如紫芝。
民欺自不忍，县治本无为。
风月谁同赏，江山我亦思。
粉墙侵醉墨，怊怅绿苔滋。
初夏
朱淑真（宋代）

竹摇清影罩幽窗，两两时禽噪夕阳。
谢却海棠飞尽絮，困人天气日初长。
寄天台陈希畋
徐夤（唐代）

阴山冰冻尝迎夏，蛰户云雷只待春。吕望岂嫌垂钓老，

西施不待浣纱贫。坐为羽猎车中相，飞作君王掌上身。

拍手相思惟大笑，我曹宁比等闲人。
答裴迪辋口遇雨忆终南山之作
王维（唐代）

淼淼寒流广，苍苍秋雨晦。君问终南山，心知白云外。
先贤八咏 其八 李白醉酒
姚勉（宋代）

殿前伸脚时，奴视高力士。群阉旁吐舌，翰林醒不醉。
西斋
苏轼（宋代）

西斋深且明，中有六尺床。
病夫朝睡足，危坐觉日长。
昏昏既非朝，踽踽亦非狂。
褰衣竹风下，穆然濯微凉。
起行西园中，草木含幽香。
榴花开一枝，桑枣沃以光。
鸣鸠得美荫，困立忘飞翔。
黄鸟亦自喜，新音变圆吭。
杖藜观物化，亦以观我生。
万物各得时，我生日皇皇。
贤者之孝二百四十首 其一七七 阮孝绪
林同（宋代）

觅参不可得，忽感鹿前行。行到鹿灭处，元来此地生。
醉经楼八景 其四 芦荻洲
唐伯元（明代）

萧萧芦荻边，载酒趁斜阳。醉来疑作梦，捩柁过潇湘。
朴所为王均辅致政南归作以送之
曹义（明代）

我爱朴所翁，性资淳且朴。志趣厌纷华，结茅傍林簿。

苟完适以安，原不事雕斲。白云为藩屏，青山作帏幕。

薜荔蔽垣墉，轩窗绝丹臒。一室斗如许，心胸海廖廓。

图书列左右，牙签满庋阁。白昼有客过，觞咏恣欢谑。

盘饤止素餐，宁肯侈炮煿。匪云厌膏梁，嗜好在䉫籗。

素性既如斯，高兴岂无托。去欲戒奢靡，□□□□航。

此时相别离，殊觉酸衷肠。均行良可羡，我独空徬徨。

到家乐天伦，和气回春阳。举觞介眉寿，拜舞升高堂。

于焉结亲姻，花烛辉洞房。人生贵适意，此乐殊非常。

驾言赠君别，愧乏双鸣珰。愿子莫留恋，早趋鹓鹭行。

江头芳草绿，矫首遥相望。丈夫志远大，竹帛期流芳。
早行寄朱山人放
戴叔伦（唐代）

山晓旅人去，天高秋气悲。明河川上没，芳草露中衰。

此别又千里，少年能几时。心知剡溪路，聊且寄前期。
功德寺
李梦阳（明代）

宣宗昔行幸，游戏玉泉傍。立宇表巀嵲，开池荷芰香。

波楼递蹙沓，风松奏笙簧。百灵具来朝，落日锦帆张。

万乘雷霆动，千岩灭流光。绮绣错展转，翠旗沓低昂。

法眷撞钟鼓，宫女拭御妆。笙镛沸两序，星斗宿岩廊。

至尊奉太后，国事付三杨。六军各宴眠，百官守旧章。

巡非瑶水远，迹岂玉台荒。呜呼百年来，回首一慨伤。

凤腾赤霄暮，龙归竟茫茫。山风撼网户，紫殿生夜霜。

退朝值休沐，我行暂翱翔。娟娟登岸林，惨惨度石梁。

废道哀湍写，松柏间成行。启钥肃览历，过位增悲凉。

积久洒扫缺，乳鸽鸣膳堂。旧时琉璃井，倒树如人长。

神巳佐上帝，教犹托空王。铃磬飒鸣戛，晨昏礼相将。

盘游非圣理，操纵在先皇。至今朝廷上，不改旧纪纲。
次韵康守通幽亭三绝 其二
李光（宋代）

风捲千梢偃旆旌，杖藜徐步到幽亭。他年持节重游地，父老争看旧使星。
送信安张从事吉甫兼寄白使君
梅尧臣（宋代）

西洛故人少，世家今亦稀。
怜君能及禄，过我苦言归。
游宦长城下，生涯旧国微。
使君应借问，出处竟多违。
呈范清老
孔平仲（宋代）

范子爱高卧，家政付儿孙。将身比瞑目，达理吾所尊。

前日过所比，蔓草深闭门。范子欠伸起，性寡笑与言。

相与寻幽寺，复将坐前轩。斜阳满庭下，不厌鸟雀喧。

擘云青山秀，经雨野水浑。念此景清旷，非君谁与论。

少年一倾盖，白首义弥敦。颓然各忘返，明月照黄昏。
陈季常自岐亭见访郡中及旧州诸豪争欲邀致之
苏轼（宋代）

孟公好饮宁论斗，醉后关门防客走。
不妨闲过左阿君，百谪终客贤太守。
老居闾里自浮沉，笑问伯松何苦心。
忽然载酒从陋巷，客爱扬雄作酒箴。
长安富儿求一过，千金寿君君笑唾。
汝家安得客孟公，従来只识陈惊座。
绍兴祀皇地祗十五首
佚名（隋代）

承天效法，其道贵诚。
牲羞黄犊，度德之香。
芳俎告毕，礼备乐盈。
既静既安，庶物沾生。
拟古八首
陈普（宋代）

瑶池出甘泉，玉台荫梧桐。
凤巢梧桐上，下浴甘泉中。
美人室其左，荷衣裳芙蓉。
素手把青枝，嘻嘻笑春风。
性情如赤子，声气似黄锺。
明珠媚深渊，鱼鳖游冲融。
世事多参商，忧乐苦不同。
荣枯与丑好，相待相駏蛩。
深怀惕霜露，夙心常省躬。
和酬秘阁钱少卿夜直见寄次韵
杨亿（宋代）

甘瓜朱李郢醪浓，素绠银床荫碧桐。
赐第旧连丹凤阙，直庐今在未央宫。
承云仙掌延年露。转蕙薰弦解愠风。
此夕蓬山好逃暑，月轩清话恨难同。
后堂听蝉诗
萧子范（南北朝）

试逐微风远，聊随夏叶繁。轻飞避楚雀，饮露入吴园。

流音绕丛藿，馀响切高轩。借问边城客，伤情宁可言。
织女
徐积（宋代）

此身非不爱罗衣，月晓霜寒不下机。织得罗成还不著，卖钱买得素丝归。
雷洞
方信孺（宋代）

疑冢峥嵘此不封，麒麟仿佛是山中。
后人未识藏雷穴，踏破苍苔古甃空。
紫云洞
员兴宗（宋代）

君不见茂州长史文章翁，生平姓字悬天东，
英言撼帝帝不从，建隆以来无此忠。
今焉栖神寓玄躬，道在翳嘶峰外之高峰。
是间真趣排天胸，指顾可了荆岱嵩，
迩年秋练春光融，离离渡汉舒溟蒙。
状殊宋车非越龙，亦非石壁浮青红。
望之云远讨其踪，类风飘烟欺雾浓，
直排阊阖贯紫宫。父老语我昭我聋，
疑是先生不掩之精雄。自尔支拄琼崖中，
要把英爽飞摩空。有如韩王结襦腾腾化异气，
亦如卫生食昂叠叠欺长虹。诚於斯民有愿力，
此段奇特将无同。先生英名无有尽，
乃云无心洞无穷。或云砻凿发天秘，
不知的的胜事符阿戎。劝君不必昆阆通，
五云之祥由李宗。君家种义昭玄穹，
可隶黄字驱青童。扫洒愿勿俗子容，
斗酒为嗔王无功。
送昌言知宿州
司马光（宋代）

炜炜符离守，中流簇鼓旂。柳阴浓不断，舟势激如飞。

魏阙行归奏，承明秪暂违。星轺晨夜度，尺素勿令稀。
重阳不见菊次诸公韵
朱翌（宋代）

迟笑秦昭舅，吝讥和长舆。
当时虽说贵，退步不为疏。
萸实采重岭，拒霜临碧渠。
梁王门下客，先后有严徐。
连夜书
方回（元代）

腐儒休致懒弹冠，楼倚新秋午夜阑。
木德临参照南斗，江湖一稔百忧宽。
范雎说秦王
佚名（先秦）

范雎至秦，王庭迎，谓范雎曰：“寡人宜以身受令久矣。今者义渠之事急，寡人日自请太后。今义渠之事已，寡人乃得以身受命。躬窃闵然不敏。”敬执宾主之礼，范雎辞让。

是日见范雎，见者无不变色易容者。秦王屏左右，宫中虚无人，秦王跪而请曰：“先生何以幸教寡人？”范雎曰：“唯唯。”有间，秦王复请，范雎曰：“唯唯。”若是者三。

秦王跽曰：“先生不幸教寡人乎？”

范雎谢曰：“非敢然也。臣闻始时吕尚之遇文王也，身为渔父而钓于渭阳之滨耳。若是者，交疏也。已一说而立为太师，载与俱归者，其言深也。故文王果收功于吕尚，卒擅天下而身立为帝王。即使文王疏吕望而弗与深言，是周无天子之德，而文、武无与成其王也。今臣，羇旅之臣也，交疏于王，而所愿陈者，皆匡君臣之事，处人骨肉之间。愿以陈臣之陋忠，而未知王心也，所以王三问而不对者是也。臣非有所畏而不敢言也，知今日言之于前，而明日伏诛于后，然臣弗敢畏也。大王信行臣之言，死不足以为臣患，亡不足以为臣忧，漆身而为厉，被发而为狂，不足以为臣耻。五帝之圣而死，三王之仁而死，五伯之贤而死，乌获之力而死，奔、育之勇焉而死。死者，人之所必不免也。处必然之势，可以少有补于秦，此臣之所大愿也，臣何患乎？伍子胥橐载而出昭关，夜行而昼伏，至于蔆水，无以饵其口，坐行蒲伏，乞食于吴市，卒兴吴国，阖庐为霸。使臣得进谋如伍子胥，加之以幽囚，终身不复见，是臣说之行也，臣何忧乎？箕子、接舆，漆身而为厉，被发而为狂，无益于殷、楚。使臣得同行于箕子、接舆，漆身可以补所贤之主，是臣之大荣也，臣又何耻乎？臣之所恐者，独恐臣死之后，天下见臣尽忠而身蹶也，是以杜口裹足，莫肯即秦耳。足下上畏太后之严，下惑奸臣之态，居深宫之中，不离保傅之手，终身闇惑，无与照奸，大者宗庙灭覆，小者身以孤危。此臣之所恐耳！若夫穷辱之事，死亡之患，臣弗敢畏也。臣死而秦治，贤于生也。”

秦王跽曰：“先生是何言也！夫秦国僻远，寡人愚不肖，先生乃幸至此，此天以寡人慁先生，而存先王之庙也。寡人得受命于先生，此天所以幸先王而不弃其孤也。先生奈何而言若此！事无大小，上及太后，下至大臣，愿先生悉以教寡人，无疑寡人也。”范雎再拜，秦王亦再拜。
呈折子明丈十首
赵蕃（宋代）

客舍潭州又一春，花时风雨困频频。
欲知夏木扶疏处，好挂陶翁洒酒巾。
游仰天池留别性空和尚
朱诚泳（明代）

绝巘灵湫一脉通，翠光垂彩浸虚空。三千世界红尘外，十二楼虚宝镜中。

琪树影长留晚照，昙花香煖递春风。我来自有三生约，最喜高人得远公。
重过浯溪
陈从古（宋代）

小憩{广吾}亭上，悠然倚一枝。
云埋漫郎宅，水落鲁公碑。
兴枝悲前古，登临记昔时。
重来头已白，忍看旧题诗。
康素居士邵君挽诗
蔡戡（宋代）

当代求遗逸，斯人尚典刑。
云愁富春渚，月掩少微星。
易箦无多语，空籯但一经。
遗休宜有后，兰玉满阶庭。
钦慈皇后挽词二首 其一
张耒（宋代）

畴昔熙宁盛，远同麟趾时。内敦勤俭德，阴辅太平基。

馀烈光彤史，追荣备母仪。遗民怀永裕，箫鼓不胜悲。
春别曲
张籍（唐代）

长江春水绿堪染，莲叶出水大如钱。
江头橘树君自种，那不长系木兰船。
春日溪居
许炯（明代）

春水鸬鹚满石矶，夕阳江上钓船归。帘垂白昼燕来晚，门掩苍苔客到稀。

风过落花红作阵，雨馀新柳绿成围。沧洲路与尘寰隔，时有閒云伴鹤飞。
自题小像寄乡邑亲故
杨士奇（明代）

两京三十载，梦寐在乡闾。叨䘵承明主，匡时愧腐儒。

淹留鞶带缓，愁思鬓毛疏。惟有秋霜意，今吾是故吾。
九日进茱萸山诗五首 其三
张说（唐代）

菊酒携山客，萸囊系牧童。路疑随大隗，心似问鸿蒙。
代书寄吕益卿
赵蕃（宋代）

问讯临湘尉，冬来定若何。
凶年无盗否，清俸及时麽。
再见不易得，惠诗空复哦。
素书慵写得，此纸字无多。
满江红·雪後郊原
叶梦得（宋代）

雪後郊原，烟林静、梅花初坼。春欲半，犹自探春消息。一眼平芜看不尽，夜来小雨催新碧。笑去年、携酒折花人，花应识。兰舟漾，城南陌。云影淡，天容窄。绕风漪十顷，暖浮晴色。恰似槎头收钓处，坐中仍有江南客。问何如、雨桨下苕溪，吞云泽。
书怀示周少隐右司
王之道（宋代）

我生动多艰，一笑不易得。
朅来坐逆旅，俯仰空太息。
吾人当代秀，文章擅华国。
分携十四载，复此见颜色。
匆匆示及款，归程忽云逼。
愿君因索涂，为我指南北。
金门与玉堂，努力事登陟。
閒将咫尺书，因风寄相忆。
山中送陈惟寅
张羽（明代）

春山有佳趣，累日同游寓。
我为采薪留，君先拂衣去。
竹翠落闲阶，莺声出高树。
空馆愁独归，依然携手处。
次韵蕃叟弟月下有感
陈傅良（宋代）

平原接翠微，修竹围绿净。
乃於此中间，更以皓月映。
佳人笑隐几，万物独我正。
幸哉吾有母，侍饮得瓶罄。
新年团拜后和主敬韵并呈雪平
辛弃疾（宋代）

已把年华逊得翁，满前依旧祖遗踪。
谢家固不多安石，阮氏还遗几嗣宗。
今是昨非当谓梦，富妍贫丑各为容。
修然白发犹何事，只好三人自一龙。
唐寅画山水歌
祝允明（明代）

杜陵一匹好东绢，韦郎上植松两瑽。
唐寅今如曹不兴，有客乞两淞江绫。
前山如笑后如怒，疏林如风密如雾。
黯黯浑疑隔千里，蜿蜿忽辨缘溪路。
黑云沍苍梧，丹霞标赤城。
壮哉画工力，九州通尺屏。
两崖远立觢两角，一道空江浸寥廓。
吴绫本自淞水剪，谁把淄渑辨清浊。
茅斋傍江绝低小，羡尔高居长自好。
今年吴地几鱼鳖，看画转觉心热恼。
黄金壶中一斗汁，我欲濡毫映手湿。
莫教童子误褰翻，忽使痴龙携雨出。
二月中旬虑问过灵宫门始见花卉呈君倚
司马光（宋代）

贱生参府僚，勉强逾增岁。
终非性所好，出入意如醉。
论庭敲扑喧，众草绝生意。
不知有青春，倏忽已改燧。
周章连日忙，烂漫数宵睡。
轩窗岌飞举，风雨颇恣睢。
谓言芳菲物，狼籍应扫地。
今晨呼马出，历狱问囚击。
窈窕清宫深，仓琅朱门闭。
广殿肃层阴，虚庭蔼佳气。
长杨委嫩绿，老柏净新翠。
薜荔垂蛇延，奇石立赑屭。
豁然愁愤开，精神四面至。
事役难少留，马去尚回睇。
亦足慰无聊，年华不都弃。
寄吕德元时为督府属二绝
苏籀（宋代）

祖生晚节并刘琨，独免声消贾谧尘。
虎士淮淝初小捷，谢庭兰玉绝常伦。
再次寿道韵二首 其一
袁泰（元代）

浩浩波声激壮怀，油油水色绿于苔。乘流好御长风去，得意还期夜月来。

医国恨无三折臂，亏功难累九层台。年登未免啼饥苦，火燎车薪水一杯。
宁戚饭牛图
郑思肖（宋代）

斯人岂是饭牛者，浩叹空怀扣角悲。说到漫漫长夜处，南山白石也攒眉。
岁晚书事十首 其六
刘克庄（宋代）

细君炊秫婢缲丝，綵胜酥花总不知。窗下老儒衣露肘，挑灯自拣一年诗。
寄适安朝宗
胡仲弓（宋代）

桐阴湖水绿，清气日盈门。
室迩人何远，官卑道更尊。
诗吟唐律语，琴写古人言。
三妙堪名世，无因得细论。
水调歌头 钓台
曹溶（明代）

行过富春渚，绝壁倚青天。披裘男子高卧，安取客星悬。

手弄桐庐烟雾，秋水不随人老，花覆打鱼船。青史几兴废，竿影至今圆。

摘松鬣，摩藓石，恨高寒。谢家如意偏到，山顶泣婵娟。

欲起云台将相，罗拜先生床下，汉鼎定千年。旧事休深论，溪畔且安眠。
第一青原阶级颂
释义青（宋代）

无见顶露云攒急，劫外灵枝不带春。那边不坐空王殿，争肯耘田向日轮。
登翅头山题俨公石壁
包融（唐代）

晨登翅头山，山曛黄雾起。却瞻迷向背，直下失城市。

暾日衔东迷，朝光生邑里。扫除诸烟氛，照出众楼雉。

青为洞庭山，白是太湖水。苍茫远迷树，倏忽不相似。

万象以区别，森然共盈几。坐令开心胸，渐觉落尘滓。

北岩千馀仞，结庐谁家子。愿陪中峰游，朝暮白云里。
和临湘奉议孙敷山归田十咏 其三
徐经孙（宋代）

乔山却似会稽阴，千里孤臣泪满襟。沐浴恩波无地报，始知沧海未为深。
药王庙蟠松
祝维诰（清代）

入门忽怪天色暮，白日黯黮沈僧寮。仰头乃见松屈曲，落阴积翠森萧萧。

石穴斜穿走孤干，檐牙低拂蟠深条。千年蛟螭斗窟宅，拿攫云雨长空摇。

小者支撑大腾起，倔强不让相争超。之而鳞甲挟飞动，夜静惊避独足魈。

春来霹雳疑变化，波涛漰湱吹旋飙。世间崖壑多大木，往往百丈凌丹霄。

此松奇绝不上竦，元气回复屯山椒。偃蹇别具造物意，束缚岂由人力剽。

托根得地荷神圣，轩农酿化阴阳调。斧斤摧折幸可免，霜雪饱经常不凋。

引鸾巢鹤导仙驾，碧幢华盖来钧韶。应有芝苓结精液，安得采斸餐灵苗。
夏夜枕上
陆游（宋代）

卧听残更下丽谯，虽非遥夜亦迢迢。
正令展转无安枕，犹胜龙锺趁早朝。
方壶自咏·书十首后
汪莘（宋代）

直写胸中事，谁拈纸上尘。
兴来那暇懒，得处不容廑。
行有鬼神觑，诗防天地嗔。
欧苏寻后辈，郊岛是前身。
问流人
蓝仁（明代）

道旁辛苦问流人，非罪相看误此身。何用老成徒取辱，久知温饱不如贫。

衣裳臭秽沾床汗，枷械拘挛满面尘。不自我先休叹恨，周馀靡有孑遗民。
和周显先韵二首
辛弃疾（宋代）

怒涛千里破空飞，洗尽青衫辇路泥。
更惜秋风一帆足，南楼只在远山西。
五言次韵和君实苦雨三首 其二
沈遘（宋代）

不见清秋月，悠悠雨过弦。重阳初未解，委照固无偏。

安得长风御，都驱宿蔼旋。还当三五夕，圆魄独当天。
偈颂一百二十三首
释普度（宋代）

一夜江风搅玉尘，孤峰不白转精神。
从空放下从空看，彻骨寒来有几人。
游崔监丞城南别业
刘得仁（唐代）

门与青山近，青山复几重。雪融皇子岸，春浥翠微峰。

地有经冬草，林无未老松。竹寒溪隔寺，晴日直闻钟。
武陵春
宋先生（宋代）

七返阳全阴去尽，精髓满三田。修道无为必自然。论甚后和先。忍取五行真水火，须要认根源。自己丹砂着意看。何用外寻丹。
雨中漫成四首 其三
谢薖（宋代）

一树山矾宫样黄，晓风微送雨中香。鼻端空寂谁知许，莫怪雄蜂取次狂。
送天宁谧藏主回净光
梵琦（元代）

永嘉老子错行脚，被人呼为一宿觉。曹溪只是个樵夫，佛法何宿解参学。

三千威仪八万行，一霎清风顿销铄。偶然撰得文字成，被人唤作真丹经。

泥中洗土不唧𠺕，画蛇添足空丁宁。看渠两著浑未是，学者焉能出生死。

如来藏里本无珠，万古虚名挂唇齿。为我殷勤问净光，永嘉老人应著忙。

说与如今甚时节，莫恋松风与江月。
送赵光远道州宁远税使
刘诜（元代）

故家乔木郁衣冠，小试司征第几班。鹏翼未抟千仞外，马蹄初几万山间。

门当远峤花连务，县接清溪水绕关。诗课书程应不减，东风早送锦衣还。
失调名
苏轼（宋代）

谁教幽梦里，插他花。
和亲老苍玉洞韵
周密（宋代）

去郭仅数里，岩关忽深秀。人工莫窥测，天巧自成就。

瑶草覆蓬莱，箭砂藏勾漏。如入万宝山，如坐群玉囿。

赑屃撑巨鳌，回翔舞飞鹫。肉醉猛虎卧，雷轰懒蛟走。

远绝人世尘，静阅古今宙。或若赴壑蛇，或如回顾兽。

喷者如鲸呿，𠹛者如龙吼。诡然足变幻，不可穷步骤。

土清多芷兰，石瘦少薪槱。松柏森古姿，寒暑不得寇。

风静柳新梳，云收山免胄。石镜磨古诗，玉钗泻寒溜。

郊原遍红紫，川谷成锦绣。玄猿叫老木，石乳滴嵌窦。

寺建开平初，亭创宣和后。客屦踏花香，僧衣卧云绉。

碧萝暗雨意，绿阴靓春昼。高吟领景趣，玩物惊节候。

晴箔收早蚕，烟蓑正初耨。暇日多胜游，嘉宾从贤守。

歌声振林木，妆影摇涟甃。鸟啼觉山静，湍急和云漱。

清谭杂觞咏，骑竹喧童幼。乌丝扫奇句，碧筒汲春酎。

千里嗟漫浪，一醉成邂逅。莫采西山薇，莫歌南山豆。

满泛一盎春，持介百年寿。万壑天籁清，我琴不须奏。
立春帖子·皇后阁
周必大（宋代）

俭德闻中外，徽音继葛覃。
化行人自劝，何待讲亲蚕。
次韵两苏公讲筵唱和四首
晁补之（宋代）

白发归联侍从荣，未应江海叹飘零。
禽鱼不与钧天观，想见群龙舞洞庭。
南歌子（同前）
苏轼（宋代）

琥珀装腰佩，龙香入领巾。只应飞燕是前身。共看剥葱纤手、舞凝神。

柳絮风前转，梅花雪里春。鸳鸯翡翠两争新。但得周郎一顾、胜珠珍。
上洛桥
李益（唐代）

金谷园中柳，春来似舞腰。
那堪好风景，独上洛阳桥。
不解算 其三
陈普（宋代）

管晏商斯几揣摩，尽誇掌上有山河。当身成就凭君问，孰与颜曾孔孟多。
庚子冬望雪二首
陈造（宋代）

冬尽风霜只薄寒，人将雨雪卜新年。
痴儿不问丰凶事，但快茆帘炙背眠。
雨中
宋伯仁（宋代）

终日翻盆雨，池亭晚更凉。
对琴思古意，酾酒惜韶光。
绿涨便鸥懒，残花笑蝶忙。
高田皆可插，好与报君王。
虹县逢无斁二首二
晁补之（宋代）

千载昌期尚此逢，询谋多在布韦中。
南归已后锺山集，犹忆君王代尘松。
村居
王天性（明代）

入市逢迎傲骨难，逃空放浪野情宽。午窗梦蝶云为榻，春涧饮牛竹作冠。

浊酒无妨邀月饮，古琴未易向人弹。乾坤百态多新巧，白眼将来一幻看。
十五六行赠玉式
纪映钟（明代）

忆昔与君十五六，我裹缊袍君奇服。相逢各不问苦愁，尚论渊奇瞪双目。

读书祇恐后古人，著作等身恒不足。横笔直扫千人废，上溯羲轩下周穆。

或忌或怜曾莫知，快意在胸心槁木。看山即行数十里，一醉三日常不起。

有司督试逡巡来，西抹东涂荐冠喜。自视一第如探囊，致君尧舜平平尔。

华阳道上携两仆，二十余年驴尾秃。明远楼前科跣行，心肝呕尽刘蕡哭。

文章既与世变更，天地都如浪翻覆。而我安能与之随汨没，忧从中来不可掬。

君茹荼，我啮蓼。君挝鼓，我击筑。斗酒难浇心曲愁，高歌偶当穷途哭。

当时岂意贱如此，道旁偃蹇避朱紫。骄人自昔笑劳人，周士安能学秦士。

祇合深山大泽披发掉臂闲游行，万壑松声涤心耳。

绿萼梅，千叶杏，银瓶细挽双鬟靓。中秘书，万言策，南朝天子动颜色。

君所有，我所无。君较菀，我较枯。我不问天，天胡为乎？

嵩阳玉女峰，太华希夷庐。一片月，万古居。肉芝红类小儿掌，石英绀比千芙蕖。

食之天地寿与俱，君若能来莫趑趄。噫嘻，君若能来莫趑趄。
芜湖县
董嗣杲（宋代）

云墙风柂舣江湄，客寄何心听是非。
国课转亏商旅瘠，县官频易吏胥肥。
花迷夜市灯初合，柳匝寒田水自围。
今古通津离别地，晓沙晴日出蟂矶。
偈
释谷泉（宋代）

今朝六月六，谷泉被气{上祝下土}。
不是上天堂，便是入地狱
余成诗
黄庭坚（宋代）

丹籍生涯无列鼎，白头忠信可专城。
自非车骑将军势，愧使王尼常作兵。
天申节湖上早归
周紫芝（宋代）

昨夜雨如许，今朝云复开。鸟声呼日出，湖水上堤来。

赞祝人天喜，锵鸣剑佩回。归途似明镜，影落翠鬟堆。
雨中戏梦锡
孔平仲（宋代）

云横金岭迷驱辙，水溢沂河卷断梁。预祝愁霖贯秋序，留君行色到重阳。
鬓云松令·咏浴
纳兰性德（清代）

鬓云松，红玉莹。早月多情，送过梨花影。半饷斜钗慵未整，晕入轻潮，刚爱微风醒。
露华清，人语静。怕被郎窥，移却青鸾镜。罗袜凌波波不定，小扇单衣，可耐星前冷。
虚白堂
白居易（唐代）

虚白堂前衙退后，更无一事到中心。

移床就日檐间卧，卧咏闲诗侧枕琴。
驱马
张耒（宋代）

骎骎驱马去，秋晚思悠哉。
日暖禾黍熟，霜晴鸿雁来。
晚篁经雨出，幽菊犯寒开。
官冷无拘束，寻山首易回。
武夷次壁间韵
王守仁（明代）

肩舆飞度万峰云，回首沧波月下闻。海上真为沧水使，山中又遇武夷君。

溪流九曲初谙路，精舍千年始及门。归去高堂慰垂白，细探更拟在春分。
冬日感兴十韵
陆游（宋代）

雾雨天昏曀，陂湖地阻深。
蔽空鸦作阵，暗路棘成林。
有客风埃里，频年老病侵。
梦魂来二竖，相法欠三壬。
旧愤开孤剑，新愁感断砧。
唐衢惟痛哭，庄舄正悲吟。
瘦跨秋门马，寒生夜店衾。
但思全旧璧，敢冀访遗簪？楼上苍茫眼，灯前破碎心。
长谣倾浊酒，慷慨压层阴。
梦归还 其一
殷济（唐代）

春来相思每随风，万里关山想自通。梦里宛然归旧国，觉来还在虏营中。
廿一兄以手和四清香见饷用心清闻妙香为韵成
曾几（宋代）

不属蔚宗传，又非知见薰。
从来香一瓣，只许自闻闻。
灵岩披云台十颂 其九
释怀深（宋代）

透过无心种种休，松间石上自悠悠。田园不用争疆界，大地都来一指头。
喜迁莺·清明节
薛昭蕴（唐代）

清明节，雨晴天，得意正当年。马骄泥软锦连乾，香袖半笼鞭。
花色融，人竟赏，尽是绣鞍朱鞅。日斜无计更留连，归路草和烟。
病中答客
包恢（宋代）

客侈言告予，二月春烂如。
后过前不及，於今正丰腴。
况复晴暄久，行乐人联车。
时鸟啼葫芦，酤酒醉且呼。
游子偕游女，争先耀街衢。
被恼诉无处，半是颠狂徒。
昔人秉烛游，过时欲何娱。
恨公独抱病，与时不相扶。
容膝斗大室，呻吟何时苏。
奇花将衰谢，绿叶将扶疎。
闻鸟声辄善，能似五仰无。
予谓客所羡，眩於形色欤。
竞千红万紫，锦绣不足铺。
变千态万状，彩绘不可图。
无一非形色，乃生理绪余。
耳目不能思，心冥独荒芜。
形形色色者，根本何取诸。
藏用而显仁，显微元不殊。
徒见形色者，不识精在粗。
抑岂知造物，不知彼在吾。
中和万物育，皆备我不诬。
造物莫穷极，形色才斯须。
物既惟我造，何尝离须臾。
见即常自见，非二常与俱。
卧游不必动，遍游靡所拘。
不在行且疾，速至其神乎。
春工尽天巧，众妙何可誉。
病我一形色，千万曾不（病去丙加俞）。
我室非斗大，宇宙此一庐。
徒以我视我，无怪为我吁。
徒以斗视室，宜谓局不舒。
或者病不乐，我乐人莫逾。
反是彼游人，非乐徒驰驱。
仅与蜂蝶辈，逐逐飞盈途。
二月虽将尽，吾即风舞雩。
客心犹未悟，笑我何其愚。
紫阁东林居士叔缄赐松英丸捧对忻喜…所当服辄献诗代启
韦应物（唐代）

碧涧苍松五粒稀，侵云采去露沾衣。夜启群仙合灵药，

朝思俗沾寄将归。道场斋戒今初服，人事荤膻已觉非。

一望岚峰拜还使，腰间铜印与心违。
贺曾帅得祠二首
释善珍（宋代）

千骑丛中旧拥旄，丹心犹在鬓萧骚。
汉庭重少冯唐老，晋士趋卑张翰高。
静看棋枰争胜负，闲驰笔阵寄雄豪。
抢榆击水公俱乐，却是旁人叹不遭。
和乔择善别若水韵
程公许（宋代）

尼岭飙游不可期，寥空无路寄幽思。阶兰竞秀有谁省，贝锦伤谗徒尔为。

默坐勿书殷浩怪，拟骚休作楚臣悲。君看雪涧凌霄干，长有毵毵绿满枝。
杨万里传(节选)
脱脱等 撰（元代）

杨万里为人刚而偏。孝宗始爱其才，以问周必大，必大无善语，由此不见用。韩侂胄用事，欲网罗四方知名士相羽翼，尝筑南园。属万里为之记，许以掖垣。万里曰：“官可弃，记不作可。”侂胄恚，改命他人。卧家十五年，皆其柄国之日也。侂胄专僭日益甚，万里忧愤，怏怏成疾。家人知其忧国也，凡邸吏之报时政者皆不以告。忽族子自外至，遽言侂胄用兵事。万里恸哭失声，亟呼纸书日：“韩侂胄奸臣，专权无上，动兵残民，谋危社稷，吾头颅如许，报国无路，惟有孤愤！”又书十四言别妻子，落笔而逝。
三山望金陵寄殷淑
李白（唐代）

三山怀谢朓，水澹望长安。芜没河阳县，秋江正北看。

卢龙霜气冷，鳷鹊月光寒。耿耿忆琼树，天涯寄一欢。
郡圃栏梅分韵得手字同寮邀饮
萧立之（宋代）

江南不见梅花久，一夜寒香吹户牖。明朝十客山下亭，万里春户一杯酒。

霜痕卷水天不动，月逼云收净如帚。花枝围烛白红吐，艳歌聒醉栖乌走。

坐窗不遨今几日，簿书厌人目生垢。兹晨不待折简招，行车累累鱼贯柳。

广文玉碎磨不磷，令尹户生谈满口。幕中佳士檄飒飒，著我其间惭老丑。

龙门户流千载事，欧梅宾客文禧守。便须画作栏梅图，却恨丹青无好手。
暇日饮酒辄用靖节先生韵积二十首 其二十
俞德邻（宋代）

道丧圣复远，奸伪纷乱真。山林有逸士，但饮曹参醇。

宁著潜夫论，有死不美新。岂不羡爵位，比肩羞董秦。

生为朝中英，死为泉下尘。奄忽随物化，营营徒尔勤。

不如寓之酒，日与糟丘亲。秋渠溜宿雨，园蔬含土津。

西郊澄霁景，柴车行可巾。有客乃竟醉，不问何许人。
番社过年歌
陈肇兴（清代）

摐金伐鼓声渊渊，社番十月即过年。烹羊宰牛祭先祖，餈糗罗列无几筵。

缠头插羽盛衣饰，红绒鬖鬖垂两肩。或提藤笼或霞篮，膏蚌鲑杂鱼腥膻。

持瓢圈坐恣酣饮，有如长鲸吸百川。醉起攘臂蹋地走，歌呼跳踯何喧阗。

鼻上箫吹无孔笛，嘴中琴奏不调弦。马邻猫踏矜猱捷，蝥弧一拔争登先。

腰间铮铮萨豉宜，千声沸出腾青天。都卢{阝国}辘学膜拜，咮𠻗似祝多良田。

物畜蕃滋风草死，乃箱万万仓千千。土官通事持羊酒，独坐公廨行赏钱。

男嬉女笑出真乐，此风直在羲皇前。迩来熟番变唐化，每岁歌舞犹相沿。

穫稻筑场农事毕，家家舂磨修洁鲜。可怜众社渐贫困，有室徒悲如磬悬。

昔日千豚今一脔，百年人事随风烟。君不见，生番化熟熟化氓，耕耘转在高峰巅。

南北十社九社废，裸人丛笑何有焉。
贺种太守破鬼章 其二
喻陟（宋代）

黠卤方千轨，王师薄有征。摧枯祇俄顷，破竹不留行。

杀气收貔虎，清风捲旆旌。遥瞻紫宸阙，称贺浃欢声。
颂古
释道颜（宋代）

阿家新妇两同条，只尺家乡路不遥。
可笑骑驴觅驴者，一生错认马鞍桥。
秋宵辞
白玉蟾（宋代）

长天滑如纸，皓月寒如水。
今人成古人，人生复能几。
顾此清凉夜，此情不自已。
聊以写怀抱，黯黯泣神鬼。
所泣复何言，已矣复已矣。
寄题章汉直中虚堂
周紫芝（宋代）

谷以虚而应，乐以虚而出。妇姑时勃蹊，作室坐自窒。

天地犹橐籥，用固不能屈。学而不见道，方寸等暗室。

谁知道集虚，通一万事毕。推此以游世，于道乃其一。

异哉子章子，妙悟造理窟。何止学美身，虚静了不汩。

愿君师心斋，守此能勿失。室以虚生白，水以止鉴物。

此意似太漫，未免遭骂诎。我亦取斯言，聊用自湔拂。
凤翔庵
陈阳纯（元代）

桐边植竹与坡连，凤去年深老石泉。龙喷夜云生殿角，鳌翻春浪到台前。

僧归禅月随风锡，渔退腥风去□船。一点浮尘浑不到，起登孤塔上危巅。
幕中偶书
强至（宋代）

刘侯驱车东，幕府宾客稀。
凭几独萧然，真与万事违。
巢燕无世情，闲堂时一归。
东风忽怒号，辄来撼窗扉。
搅我静中趣，聒聒无停威。
尘沙亦侵人，犹喜势力微。
日暮风稍息，出户聊振衣。
行吟视庭木，枝空但花飞。
幽思感晚春，浩歌送斜晖。
翟公大书门，怨激恐已非。
俗物喜去眼，杜子吾庶几。
责{上广下来}
刘学箕（宋代）

我生不辰八岁孤，伯父薨逝叔父无。
长才十五立志苦，不敢怠惰知读书。
汝生父子不识面，母慈育字如捧珠。
那知汝更命苦极，八龄甫及母亦殂。
幸有阿叔相持扶，叔亦痛念同气馀。
辛勤鞠养力尽瘁，五载为汝六请师。
固知门户要人兴，切切训诲口欲枯。
有言弗听日益懒，乖劣气習移下愚。
朅来值我有行役，恐汝质变为小夫。
携俱不惮数千里，跳走健胜猿与狙。
水行为汝爱江湖，出陆每愁山险纡。
川途尤愁念虑苦，摩拊岂啻亲子如。
傍舟终日捞虾鱼，兴舆人夫肩□□。
□呶徒自费牙颊，事不获已施鞭蒲。
潜窥谪视不少改，谑浪笑傲仍前初。
圣比有味懒不读，对字粗晓平侧呼。
吾家七世身业儒，忠孝学术夸乡闾。
汝当更明所自出，挺挺当代文公朱。
不悛祗为先德羞，失教何异犬马猪。
稍长面目益可憎，侪辈戏弄人见疏。
我今极口复汝说，速宜悔念毋忽诸。
嬉游傥更不检束，命也奈何吾已夫。
东坡先生挽词 其十一
释道潜（宋代）

大河当日决澶渊，横被东徐正渺漫。城上结庐亲指顾，敢将忠义折狂澜。
高阳台 题张德机荆南精舍图
谢应芳（元代）

阳羡溪山，辋川烟雨，隐然画里观诗。芳草王孙，别来几度春归。最怜屋壁藏蝌蚪，化劫灰、飞入昆池。好阶墀。书带青青，竹雪霏霏。相逢共约归期。待玄龟出洛，朱凤鸣岐。丘壑幽寻，正须重置荷衣。斩蛟射虎都休问，有白鸥、堪与忘机。近西枝。移我龟巢，邻尔渔矶。
驻小阳河匝尔作
国柱（清代）

千林落叶镇萧骚，万里秋原肃旆旄。望月有怀弹豹弁，缀衣无线织驼毛。

双鱼梦冷书全隔，四海囊空气更豪。闻说前军犹较战，一挥何日奋铅刀。
骄兵
卢若腾（明代）

骄兵如骄子，虽养不可用。古之名将善用兵，甘苦皆与士卒共。

名令识甘不识苦，将恩虽厚兵意纵；兵心屡纵不复收，肺肠蛇蝎貌貔貅。

嚼我膏血堪醉饱，焉用舍死敌是求。
落日看还诗
鲍泉（南北朝）

妖姬竞早春，上苑逐名辰。苔轻变水色，霞浓掩日轮。

雕梦斜落景，画扇拂游尘。衣香遥已度，衫红远更新。

谁家荡舟妾，何处织缣人。
垂杨
姚勉（宋代）

银屏梦觉。渐浅黄嫩绿，一声莺小。细雨轻尘，建章初闭东风悄。依然千树长安道。翠云锁、玉窗深窈。断桥人、空倚斜阳，带旧愁多少。

还是清明过了。任烟缕露条，碧纤青袅。恨隔天涯，几回惆怅苏堤晓。飞花满地谁为扫。甚薄幸、随波缥缈。纵啼鹃、不唤春归，人自老。
寄献许昌晏相公
宋祁（宋代）

右辅风烟接上都，功成番爱驻州旟。
炉经万物为铜后，田是诸侯假璧馀。
合宴金匏催大白，当年宾从照红蕖。
向来病守成惆怅，不预怀铅奉相车。
过褐山矶值风
梅尧臣（宋代）

山口风偏急，矶头水似煎。
喧声殊倦听，逆上正难牵。
暗石谁愁碍，长途未拟前。
江心看白浪，卷起大於船。
接次儿所寄家信，喜而勉之
缪烜（清代）

大儿复出门，愁乏书家信。家信忽然来，开缄就灯烬。

认是次儿笔，文理颇明顺。先言母氏安，次述年荒馑。

幸不大摧残，族党皆无衅。大姐嫁邻县，其夫旅归榇。

恐伤老父心，宛转设疑阵。小弟少培植，亦肯自精进。

府县今其试，得覆名尚隽。已缘家道艰，往教受人聘。

童蒙十二三，功课勤而慎。缕缕悉成行，固封还密印。

因欢付小诗，人生当自振。勉哉毋懈怠，以作千里骏。
和李士举陪提刑徽猷游中梁山临秀远轩以望江中平陆之胜承示佳句且叙故旧离合之感次韵二首 其二
王之望（宋代）

京口追游地，钱塘执别年。飘流恍如梦，聚散岂其天。

夙驾行趋诏，当朝正急贤。紫荷持从橐，去去入林泉。
青玉案 代赠钦叔所亲乐府郓生
元好问（金朝）

＊萝坊里青骢驻。爱鹦鹉、垂帘语。一捻娇春能几许。寒梅欲动，小桃初放，恰是关心处。西城流水东城雨。绿叶成阴惯相误。只恐韶华容易去。一声金缕，一卮芳酒，且为花枝住。
别林和卿二首
曾丰（宋代）

夜榻无高枕，秋灯有短檠。
嗜书如女色，敲赋若金声。
岂是长贪者，何其太瘦生。
功名犹欠子，子不欠功名。
哲宗皇帝挽词二首 其二
刘弇（宋代）

禹迹从容陟，虞华舄奕重。辰韩颁秘籍，湟鄯抚新封。

洮颒方凭玉，髯胡忽挽龙。凤冈盘王气，柏殿邃真容。

洛照当阳水，嵩回入抱峰。伤心守陵女，犹认上阳钟。
颂古六首
释咸杰（宋代）

蓦就膏肓打一鍼，当时无处著浑身。
呵呵笑入严阳去，蛇虎为邻不可寻。
长安杂兴效竹枝体
庞垲（清代）

万树凉生霜气清，中元月上九衢明。
小儿竞把清荷叶，万点银花散火城。
人日邓尚龙尚虎兄弟招游赋谢
张嗣纲（明代）

大埔多春兴，寻春约胜游。一湾流水远，三径竹林幽。

测景桑麻地，飞觞花萼楼。醉归山路晚，还送碧溪头。
戏赠张伯仁陈邦器二才子
唐广（明代）

白下桥边杨柳枝，新黄嫩绿正当时。
重来折入寻春手，不比樊川去较迟。
茶山赠远老
韩淲（宋代）

一榻云居十七年，茶山香火了闲缘。随身竿木初无地，到手钤槌亦信天。

唤起两贤谁种竹，来寻北郭我烹泉。尘尘刹刹众生浊，消得禅宗建法筵。
昨夜书怀将行，且书且赋，因成十二韵
范梈（元代）

钜海截上国，危星转清旻。去来抵二极，俯仰适周晨。

往鹘无遗影，潜鱼有纵鳞。劲风山叶碎，浓露草根匀。

卓彼赵李辈，郁为唐宋臣。忤恩非弃置，知命有高屯。

妙句铿金石，荒台蔓蒸薪。凭高重回首，怀古独伤神。

记别玉堂夜，来寻丹灶春。常恐学仙侣，亦犹辟世民。

蓬莱虽异坞，即此是通津。
董邦达溪山清晓图
弘历（清代）

天澹云閒今古情，新图即景益分明。爽澄兰沼波吹细，风度松林籁泛轻。

白帝精神昨夜入，虚堂飒沓此时生。四家六法何须论，领略当前妙趣呈。
次韵赠仇二近
方回（元代）

如池之酒如林肉，不与寒士作厦屋。
马畜弥山金满堂，此但可以骇愚俗。
得时引类上云霄，失势举族填沟渎。
曾不若仇翁方叟两穷交，相与坦荡忘边幅。
知我无钱借书令我典，至今市井小儿相指目。
嗟今之人我未识，可鲁阳虎宋华督。
屈心抑志谅未能，及物济人非不欲。
古人胸次一相知，刘文叔忘其腹，
严子陵忘其足。后之君子若自求福，
考槃遁肥远匪辱。檀道济号为万里之长城，
何似陶元亮醉卧一篱菊。危途所至太行坂，
深坑莫测沃焦谷。我将归老紫阳山，
尚恐乌大夫之马币聘温生洛之南，聘石生洛之北。
当窗织
王建（唐代）

叹息复叹息，园中有枣行人食。
贫家女为富家织，翁母隔墙不得力。
水寒手涩丝脆断，续来续去心肠烂。
草虫促促机下啼，两日催成一匹半。
输官上顶有零落， 姑未得衣身不著。
当窗却羡青楼倡，十指不动衣盈箱。
热河三十六景诗 其十九 暖溜暄波
玄烨（清代）

水源暖溜辄蠲疴，涌出阴阳涤荡多。怀保分流无近远，穷檐尽诵自然歌。
题画授李伯时
蔡肇（宋代）

鸿雁归时水拍天，平岗老木尚依然。
借君余地安渔艇，乞我寒东听雨眠。
暮春一首
刘克庄（宋代）

谢馆王亭安在哉，荒村亦自有池台。
苦嫌野蔓萦纡竹，甚爱残池点缀苔。
老送病来推不得，欢随春去挽难回。
未应寂寞无心赏，墙下葵榴次第开。
倚树三叹息
赵文（宋代）

煌煌天上星，堕地化为石。
回思天宫胜，再上那可得。
台郁将谁言，犹能事文墨。
一落秦王手，已是不完璧。
秋风吹我衣，倚树三叹息。
独夜闻笛怀清溪伯姊
沈纕（清代）

秋色淡如斯，谁家玉笛吹。一声人静后，千里月明时。

莫辨《关山》曲，空悲《杨柳枝》。秋风如可托，为我寄相思。
栈道杂诗 其三
李元沪（清代）

形胜当天险，龙争识故关。鸟飞筹笔驿，云护定军山。

世降英雄奋，时清锁钥闲。一声啼谢豹，惨尽旅人颜。
送吴雍平凉令
刘挚（宋代）

洞庭叶微脱，衡阳雁未归。秋云招客思，偏向陇头飞。

风霜过商郢，飘泊游子衣。行迈岂不远，在彼渭水沂。

早寒关草白，九月边马肥。西州风俗厚，长官民政稀。

洪河缭势胜，大山四蟠围。登临赋今古，壮志相发挥。

宦游子诚乐，孤陋予何依。念此性疏朴，动辄触世机。

相逢幸烛理，义惬不谓非。扶持失其直，曲逢嗟愿为。

朋友日已削，道义谁与几。离骚默自慰，但寄黄金徽。
扑蝴蝶·兰摧蕙折
邵叔齐（宋代）

兰摧蕙折，霜重晓风恶。长安何处，孤根谩自托。水寒断续溪桥，月破黄昏院落。相逢俨然瘦削。最萧索。星星蓬鬓，杳杳家山路正貌。攀枝嗅蕊，露陪清泪阁。已无蝶使蜂媒，不共莺期燕约。甘心伴人淡泊。
余倅父子挽词二首
林亦之（宋代）

庐陵别驾有慈闱，到处官亭见彩衣。
总为青山能送老，不知黄壤却同归。
赵康州徐节孝祠
王洋（宋代）

康州义烈光千载，徐老劝劬尽一身。
及到成名略相等，须知忠孝是同伦。
偈颂二百零五首
释正觉（宋代）

地藏栽田做活计，南泉鎌子能收刈。
日用平怀稳便休，自然颗糁无遗弃。
无遗弃，不容易。
你也莫亏我，我也不亏你。
两家宾主平，四棱齐塌地。
风不鸣条，雨不破块，
个是丛林饱参底。牧来纯熟水牯牛，
检点将来堕随类。
青禅晚泊同晓溪云澜拈得微韵
赵帅（清代）

倒卷长江白浪飞，幽岩钟磬静禅扉。秋风极浦雁初下，暮雨空禅僧未归。

汉上估樯千树密，洲前渔火一星微。与君更约齐安过，载酒题诗赤壁矶。
送缘有禅师与雷处士入武夷山
贯休（唐代）

师与雷居士，寻山道入闽。应将熊耳印，别授武夷君。

崖罅仙棺出，江垠毒草分。他年相觅在，莫苦入深云。
怀范镜秋 其一
曹元询（清代）

西风与落叶，无处不纷纷。照影临寒水，看山隔暮云。

夕阳明远寺，古路入荒坟。杜若行堪把，因之转忆君。
次韵酬朱昌叔五首
王安石（宋代）

点也自殊由与求，既成春服更何忧。
拙於人合且天合，静与道何非食何。
未爱京师传谷口，但知乡里胜壶头。
嗟予老矣无一事，复得此君相与游。
陪高计使柱史谢庾使刑郎登梅仙山丹青阁 其二
赵汝腾（宋代）

节迎吹帽约郊行，衣裌登危露未零。一笑向时分皂白，相逢今未共丹青。

清姿照世郎官宿，劲操擎天柱史星。自有此山无此客，来同老守醉还醒。
和子瞻涡口遇风
苏辙（宋代）

长淮暮生风，来自涡河口。
新舟虽云固，波浪亦难受。
诗来话艰厄，惊恐及儿妇。
忆同溯荆峡，终夜愁石首。
余飚入帏幄，跳沫溅窗牖。
平生未省见，惊顾欲狂走。
尔来涉忧患，渐觉成老丑。
遥喜波浪中，时能饮醇酒。
山园小梅得疏影横斜水清浅暗香浮动月黄十四
赵时韶（宋代）

繁华朽腐休相溷，冷淡幽闲大逼真。
断得世间烟火气，前身恐是首阳人。
自彭蠡湖初入江
张九龄（唐代）

江岫殊空阔，云烟处处浮。上来群噪鸟，中去独行舟。

牢落谁相顾，逶迤日自愁。更将心问影，于役复何求。
道失
欧阳询（唐代）

已惑孔贵嫔，又被辞人侮。花笺一何荣，七字谁曾许。

不下结绮阁，空迷江令语。雕戈动地来，误杀陈后主。
题凌波采莲图
杨冠卿（宋代）

绰约风姿云雾衣，波心新月映明辉。
更深折得清香去，烟霭不知何处归。
西樵山
黄在裘（明代）

樵山迤逦宛飞龙，形胜曾誇七十峰。绝壁流云开罨画，平林过雨散芙蓉。

山前瀑喷千岩玉，杖底风回万壑钟。夙昔向平耽雅尚，几时舒笑倚长松。
钱清夜渡
陆游（宋代）

轻舟夜绝江，天阔星磊磊。
地势下东南，壮哉水所汇。
月出半天赤，转盼离巨海，清晖流玉宇，草木尽光彩。
男子志功名，徒死不容悔。
坐思黄河上，横戈被重铠。
晚途虽益困，此志顾常在。
一日天胜人，丑虏安足醢！
谢灵运诗云中为天地物今成鄙夫有取以为韵遣兴作十章兼寄云叟 其十
李彭（宋代）

幽云生檐楹，落日挂户牖。茂树发华颠，归鸟鸣高柳。

春风可怜人，举兹为我寿。行乐当及时，浮名竟何有。
新秋池上晓望
汪宗臣（宋代）

净值香来水北，残蝉声度桥东。
清沚金鳞漾绿，夕阳白鹭翻红。
太常引·云舒霞卷妆浓
许有壬（元代）

云舒霞卷妆浓。倒影水天红。池转小台东。又一种、娟娟玉容。仙肌绰约，奇芳清远，浮动不晶宫。一笑对衰翁。好同赴、庐山社中。
寄杭州西湖昭庆寺华严社主省常上人
王禹偁（宋代）

梦幻吾身是偶然，劳生四十又三年。
任夸西掖吟红药，何似东林种白莲。
入定雪龛灯焰直，讲经霜殿磬声圆。
谪官不得余杭郡，空寄高僧结社篇。
偈颂一百五十首
释心月（宋代）

此君面目甚分明，曲曲斜斜是几茎。
但得一回亲见后，不随风雨听虚声。
忆归口号
曹彦约（宋代）

漫说湖庄水与山，不因松菊便求闲。
月咻休沐才三日，殿外经从仅百间。
但有心期思后主，苦无脚力强趋班。
得归便欲疏宾客，本意刘伶不闭关。
水调歌头·夜醉西楼为楚英作
白朴（元代）

双眸翦秋水，十指露春葱。仙姿不受尘污，缥缈玉芙蓉。舞遍柘枝遗谱，歌尽桃李花团扇，无语到东风。此意复谁解，我辈正情钟。喜相从，诗卷里，酒杯中。缠头安用百万，自有海犀通。日日东山高兴，夜夜西楼好梦，斜月小帘栊。何物写幽思，醉墨锦笺红。
为施衢州作超览堂诗三首 其一
赵蕃（宋代）

浙西水平远，浙东山偃蹇。使君是中人，胸次极收卷。

伫舟固佳处，超览更胜践。智匠一何深，天藏一何浅。
昔梦四首 其三
曾习经（清代）

蝶粉轻难触，龙香瘦自持。他时曾病酒，安坐且调丝。

子夜沉沉去，年芳故故迟。琼瑰化清泪，不惜为酬伊。
和范少才 其三
魏了翁（宋代）

寒阴彫草木，枯叶委庭阑。苍耸孤松秀，青敷万竹蟠。

封条才贴妥，见睍复攲宽。但使根长在，毋忧风哭酸。
赠英上人
张良臣（宋代）

之秦剩肯迎张禄，踏越何曾用计然。
元鼎事看蛙胜负，大槐人与蚁相连。
登天宁寺浮图送高正父南归得霜字
胡应麟（明代）

天豁西郊半大荒，高秋云日散微茫。三千界涌招提色，四十门开舍利光。

易水荒台传市骏，罗浮归路问骑羊。孤航拂曙河桥别，月满长堤万树霜。
贺苏邛州移鼎州兼呈八座四绝
史尧弼（宋代）

何须万里寻岣嵝，更问君王觅鉴湖。
箭镞玉床今在手，桃花流水去分符。
感兴 其四
钮树玉（清代）

载舟与覆舟，水性本无二。势成在一激，天道亦人事。

厝火于积薪，安得不熛炽。处处而守常，纷纷焉足恃。
重九会郡楼
米芾（宋代）

山清气爽九秋天，黄菊红茱满泛船。千里结言宁有后，群贤毕至猥居前。

杜郎闲客今焉是，谢守风流古所传。独把秋英缘底事，老来情味向诗偏。
驱马黄金台
蒋冕（明代）

客从江南来，驱马黄金台。伤心台下青青草，一夜西风变枯槁。

壮士悲歌易水傍，防身有剑飞秋霜。此心誓扫豺狼迹，草间狐兔谁能觅。
晚步后园觉有春色
韩琦（宋代）

桃李知春意，阳和到嫩萌。风霜谁自困，莺蝶始多情。

终入芳菲赏，休论早晚荣。穷边何所负，轰鼓醉金觥。
九日偕兄弟登少岷山作
李超琼（清代）

茱萸红熟霜天晓，兄弟曾无一人少。秋光满地出家园，万仞峰头看浩渺。

我家正对少岷山，山作屏风几叠环。雨翠睛岚都在望，廿年惜未一跻攀。

年来踏倦锦城路，一棹南旋秋欲暮。联床睡起携樽行，立石渡头截江渡。

是时天气久晴朗，稻孙刈尽郊原敞。不须纡道绕溪唇，径越梯田上崖掌。

绿崖一线羊肠恶，洞号穿心碥仄脚。仙人仙去已千年，不见白猿还采药。

何人好异读书来，石室斜向泸江开。诗碣名字半磨灭，过汝不暇剜苍苔。

蜗旋蚁转度丛竹，几曲之溪惊到目。山僧招我倚栏看，万点黄金绽新菊。

天风吹衣杯在手，长啸焉知帽落否。乡关易老少年心，惊人诗句空搔首。

伯兮叔兮莫辞醉，此间可枕黄花睡。前度刘郎已灰尘，谁向诗中问糕字。

狂言未尽晚烟冷，下山踏乱斜阳影。回看笔架三峰齐，新月半钩在东岭。
赠礼部邵安简公挽词
王珪（宋代）

独骑箕尾去凌虚，枉驾追锋作召车。
衣褐谁陈定羌册，汗青犹召立储书。
春风泽国吟笺冷，夜雨溪堂燕豆疏。
曾向江湖握君手，相从朝路一华胥。
柳陌
张嵲（宋代）

含风皆有态，夹路自成行。驯鸦朝暮集，接叶得深藏。
过李氏荷亭会何子
李梦阳（明代）

三伏寻花到习池，幽怀真与故人期。出波菡萏晴相并，度槛流萤晚故迟。

他日宴游能此地，向来开落果由谁。亦知尘世难逢醉，且把芳筒当酒卮。
伏生墓
文翔凤（明代）

真搜禹穴并人间，群玉西邮东可攀。
天地有灵移策府，心胸如许贮名山。
秦燎不到书生腹，孔壁重归女史环。
却笑安釐汲上冢，殉书玉碗为谁关。
蒙示叙旧之作情眷甚厚不可虚辱辄次元韵愧非所以为报也
綦崇礼（宋代）

八座方登政事堂，一麾却佩郡侯章。求闲宛转常虞谤，治剧从侯岂厌忙。

老去昔游君尚记，梦回陈迹我俱忘。相从且共衔杯乐，世路争名巧中伤。
避 其二
李之仪（宋代）

十轮杨恽旧轩轩，四壁相如似磬悬。岂谓投怀忘晚节，每容佳处共流年。

笑谈璀璨风生坐，翰墨纵横思涌泉。土苴固难重就器，转钧尤幸识精甄。
赠徐吉云军门六首 其二
章际治（清代）

海禁宏开后，从戎异昔年。交通宜译学，巡缉恃楼船。

罗腊曾敲订，轮机夙讨研。识时为俊杰，卓见在人先。
送梓宪胡揆少卿赴阙
冯山（宋代）

富贵一鼎味，谓尝须过食。功名万钧器，负趋少量力。

不胜苦尔体，不厌伤尔臆。谁能达涯涘，百动靡一息。

古人去我远，独公抱清识。进退处以道，始终完无隙。

车马切严召，江湖正遥忆。贤达事如此，贪懦犹且惑。

是岂时俗知，聱牙相缄嘿。
酬李常侍立秋日奉诏祭岳见寄
周墀（唐代）

秋祠灵岳奉尊罍，风过深林古柏开。莲掌月高珪币列，

金天雨露鬼神陪。质明三献虽终礼，祈寿千年别上杯。

岂是琐才能祀事，洪农太守主张来。
连夕熟睡戏书
陆游（宋代）

投帻尘机息，捐书困味长。
早眠犹有日，晚起已无霜。
蝶入三更枕，龟榰八尺床。
昏昏君莫笑，差胜醉为乡。
燕二首
刘克庄（宋代）

曾客乌衣看落花，春风吹影傍天涯。
茅檐亦有安巢地，何必王家与谢家。
临终偈
释普济（宋代）

记得黄梅与我时，忽然天气报君知。
逆行顺化无交涉，撒手毗卢顶上归。
感怀示儿辈
辛弃疾（宋代）

安乐常思病苦时，静观山下有雷颐。
十千一斗酒无分，六十三雷事自知。
错处真成九州铁，乐时能得几絇丝。
新春老去惟梅在，一任狂风日夜吹。
送君
晁补之（宋代）

送君上马时，不道朝垆燠。
春风入木心，皮肌发红绿。
春风良易暮，那得勤行路。
且莫望南窗，胡蝶飞无数。
赋得三十六宫都是春
玄烨（清代）

四时观物视韦篇，奥旨微言开画前。月窟天根来往处，地雷乾巽互环旋。

青阳和煦为春首，淑日依迟作道筌。运转洪钧推造化，体元善政在身先。
促促词
吴泳（宋代）

促促复促促，急柱危弦无好曲。
乐日常少苦日多，男耕女桑长不足。
麦方在场绡在轴，里正登门田吏趣。
东邻女儿当窗看，西家阿{上弥下女}阑道哭。
閒时输官犹自可，况是兵符急如火。
近闻官家榜村路，运粮多要人夫去。
妾贫犹足备晨炊，不原身为泰山妇。
次韵胡伯晖喜王簿移梅
许及之（宋代）

水南梅花光似雪，扑地香风喷鼻裂。诗人不来岁华晚，寂寞岩扃那忍折。

一朝移向凌风前，雕栏碧甃生寒烟。聘以新诗寿芳酒，洗空遗恨春溅溅。

住山多时识幽洁，行到台边忽凄咽。故园萼绿正相思，冷却东皋半犁铁。
送胡德辉
朱翌（宋代）

抗章乞得清凉国，已旧无心瑞锦窠。
谁去自追戏下信，时来宁免禁中颇。
三吴春尽天连海，四月梅黄雨压蓑。
倘有新诗求共和，莫辞一骑送羊何。
正肃吴公挽辞三首
王安石（宋代）

昔继吴公治，今从子产游。
里门无旧客，乡国有新丘。
谋让裨谌远，文归贾谊优。
此时辜怨宠，西望涕空流。
洞仙歌　咏尘
沈谦（清代）

如无似有，恁厌厌漠漠。几日牵愁暗珠箔。当时留、宝瑟脆断朱丝，轻拂取，随拂随生难却。

尚思同宴赏，窄袖弓鞋，叠在空箱更谁着。有醉尽生前，人到千秋，总也是、北邙寂寞。

但制得、新歌付莺喉，向簌簌春寒，画梁飞落。
次韵择之进贤道中漫成五首 其五
朱熹（宋代）

日暮重冈上，人劳马亦饥。不妨随野雀，容易宿寒枝。
运夫谣送方文玉督运
边贡（明代）

运船户，来何暮。江上旱风多，春涛不可渡。运船户，来何暮。

里河有闸外有滩，断篙折缆愁转船。夜防虫鼠日防漏，粮册分明算升斗。

官家但恨仓廪贫，不知淮南人食人。官家但知征戍苦，力尽谁怜运船户。

运船户，尔勿哀，司农使者天边来。